ČOVJEK SVIH VREMENA (SV. TOMA) 

Dr J. KUNICIC 


Razjašnjujte otajstva spasenja »S. Thoma magistro« (Opr. lot., 16), 
zbližujte i ujedinjujte razum i vjeru »praesertim S. Thomae Aquinatis 
vostigia premendo« (Grav. ediic., 10). Tako govori Koncil našeg vremena. 

Ako taku govori Koncil današnjice, znači da je Toma kao učitelj 
preživio i nadživio vrijeme. Stvar povjerena vremenu — rekao bi Carlyl 
— ako je preživjela vrijeme, znači da je dobra; ukoliko je pak krivnjom 
sljedbenika nestala te može ponovno oživjeti, to je još bolji znak njene 
vrijednosti. 

Hoćemo li se jednostavno pomiriti s onim banalnim naglašavanjem 
da živimo u doba napetosti, idejnih previranja, velikih promjena i ospo¬ 
ravanja? Ako se zadovoljimo tom konstatacijom, pravilno je da nas pro¬ 
glase infantilnim tipovima, djecom koja se vesele letećim leptirićima, 
ženskama povodljivima za promjenama mode, misliocima koji ne razli¬ 
kuju glavno od sporednoga, bitnu od periremoga. 

Još nešto. Pomiriti se konstatacijom da je mnoštvo ili sve dovedeno 
u pitanje znači donekle izgubiti povjerenje u prisutnost Providnosti koja 
ravna i zbivanjima današnjice kao jednom etapom u povijesti spasenja 
na putu prema novoj zemlji i novom nebu (2 Pet 3, 13). 

Radije, dakle, zauzmimo ispravan stav prema ovim promjenama. 
Uočimo da i Koncil našeg vremena opisuje te promjene (GetS, br. 5—8), 
ali ih karakterizira kao izvore »proturječnosti« i »neravnoteže« (br. 8). 
Znači da moramo zauzeti stav prema njima koliko odrazuje nered, pre- 
tjeranost, recimo u Nietzscheovu stilu: koliko su odraz »psihopatskog 
interregnuroa«. To sve od nas traži oprez, superiornost, angažiranje za 
sređivanje takvog stanja. 

Time govorimo da smo dužni biti u našem vremenu, ali se i izdig¬ 
nuti iznad našeg vremena. Biti u vremenu, da ga razumijemo i liječimo; 
izđigrtuti se iznad njega, da ne postanemo njegovi robovi ili poklonici 
puževe filozofije, jer puž misli da uopće ne postoji stambeno pitanje, ta 
on nosi svoju kuću na ramenima. Biti u vremenu i liječiti vrijeme znači 
pravilno shvatiti povijesnu odgovornost. Da, jer u našim lutanjima ima 
lutanja i prošlosti; našim krivnjama sijemo krivnje budućnosti. 

Netko je rekao da se naše doba tako ljulja da je brod dospio do kri¬ 
tične točke nagiba. Uzmimo to kao opomenu. Ili ćemo se uhvatiti za 
nešto nepomično, čvrsto, ili će nas nestati u valovlju prolaznosti. I, kada 



se brod ljulja, savjetuju iskusni da gledamo zelenilo. A netko je rekao 
da se »sve preporađa kroz zelenilo«. 

Pavao VI nas upućuje da se uhvatimo sv. Tome, jer da je on čovjek 
svih vremena (u pismu Mag. Gen. O. P., dne 7 III 1964). I da je iznad 
svih drugih crkvenih učitelja kao »vertex« i »princeps«, jer drugi su kao 
zvijezde, a on je kao sunce (Alma Parens od 14. VII 1966). A da je nje¬ 
gova nauka sposobna za Idejno preporađanje kroz sva vremena (10. 
IX 1965). 


1, TEŽAK JE ISPRAVAN STAV PREMA SV. TOMI 

Ne krijem tu teškoću. Njegova je filozofija izrađena između 1250. i 
1274, pa kako vrijedi za 1969? — Koji ne luče filozofiju kako bi morali 
od prirodnih znanosti, smatraju da je Tomina nauka prošlost kao i 
stara fizika ili kemija. — Neki ga smatraju nedirljivim kao nekog poli¬ 
tičke^ vođu. — Nemali broj mu se divi kao muzejskom predmetu ili 
umjetničkom djelu, pa ga smještaju u muzej ili galeriju slika. — A ima 
i idolopoklonika pluralizma. Ovi se klanjaju tuđim mislima zato što su 
izrečene, ili izrečene od ovog ili onog, a nemaju snage da prosude što 
te misli sadrže. Ti ne priznavaju Tomi preferenciju, nego smatraju da 
je »primus inter pares« ... Do mišljenja crkvenog učiteljstva malo drže, 
pa tom učiteljstvu suprotstavljaju svoje prevarljivo osobno mišljenje. 

Sva sreća da ima i onih koji su na pravom putu. Po zakonu konti¬ 
nuiteta treba uočavati bitnost Tomine nauke, a po zakonu suvremenosti 
treba je izricati na suvremen način, rješavati suvremene probleme. Ima 
u njoj dovoljno svjetla, dovoljno načela za taj posao. Otrgnemo li se od 
suštine njegove nauke, izlažemo se lutanju; ne nastojimo li ga osuvreme¬ 
niti, pretvaramo ga u petrefakt. Važno je. dakle, da dokažemo njegovu 
vitalnost. Zato ga treba proučavati. 

Ono što osuđujemo i odbijamo jest stav lijenih ili žrtava predrasuda. 
Oni »napadaju ono što ne znaju« (Jud 10). Opravdavaju svoju lijenost 
ili pristranost odbacujući izazov istine što iz njegovih djela trajno zrači, 
svijetli, usavršuje. 

2. KANONSKI JE PRISUTAN SVIM VREMENIMA 

Činjenica je: od Ivana XXII do papa naših vremena postojano nas 
svi upućuju da proučavamo i slijedimo nauku sv. Tome. Nemojmo, za¬ 
čas, gledati da se u tim uputstvima krije snaga zakona, kako je rekao 
Pio XII, uočimo radije da je Crkva produženje Kristove učiteljske mi¬ 
sije, a ona nosi sa sobom kroz povijest tu istu orijentaciju prema sv. 
Tomi. 

Crkva je učiteljica spasenja. Iz očite preferencije koju pokazuje 
prema sv. Tomi zaključimo da u pitanjima vjere i morala Crkva ne do¬ 
pušta da se stvaraju avanture. Prevažan je taj prostor da bi se započi¬ 
njalo sve iznova ili ostavljalo osobnim vidicima. U sv. Tomi ona gleda 
ispravan put k istini spasenja. 

Osim toga, naglašujući ovu preferenciju prema sv. Tomi, Crkva nas 
upozorava da ne trošimo previše vremena oko traženja putova i učitelja, 

jer da vrijeme stiska. Rekao je Pijo Xn; »Nema vremena za diskusije; 
nema vremena da se traže nova načela, niti da se traže novi ciljevi ili 
objektivi. Sve nam je to poznato i u biti solidno postavljeno... očekuje 
se samo jedno: konkretna realizacija« (10. II 1952). 

Time Crkva nije kanonizirala Tomin sistem, niti je filozofiju pretvo¬ 
rila u dogmu. Spiazzi je rekao da je Crkva time »prepoznala sebe kao 
učiteljicu u čovjeku, tj. Tomi, jer je on više nego ostali uskladio svoje 
naučavanje s vjerom i postigao rezultate solidnosti, dubine i jasnoće u 
mislima, djelovanju i životu« (S. Tomaso dopo ii Concilio, Roma 1966, 
str. 269). 

Razumije se, time je iskazano povjerenje sv. Tomi, još prije; ljud¬ 
skom razumu. Ne zaboravimo da je Božja riječ izrečena u obliku tvrdnji, 
sudova, teza, formuliranih od razuma. Kako ćemo doći do spoznaje apso¬ 
lutne Istine na taj način izrečene ako zaniječemo razumu mogućnost i 
sposobnost da je u tom obliku prihvati? Recimo; Bog nije samo Ljubav, 
on je Istina. Upoznajemo ga da ga više uzljubimo, ljubimo ga da ga bolje 
upoznamo. Recimo s Pavlom VI u Ispovijedi vjere da nam Bog preko 
Mojsija govori da je on onaj koji jest, a po Ivanu da je Ljubav, a oba 
pojma da izriču jednog i neizrecivog Boga. 


3. PRISUTAN JE KROZ POVIJEST 

Nauka minulih koncila nauka je sv. Tome, odnosno i tradicije uko¬ 
liko nam govori preko sv. Tome. Na nj se prošlost više pozivala. Njega 
je više proučavala. Nije li se i zabarikadirala u njegovoj nauci kao u 
nekoj kuli? Da Ii je bila prisutna u prošlosti? 

Ponavljam, nauka koncila dokazuje da je bila prisutna. Ističem da 
je bilo potrebno detaljnije proučavati tu nauku u izvorima, jer ni isuso¬ 
vac Matiussi god. 1914. ne bi bio mogao redigirati Tominc autentične 
principe i »pronuntiala maiora« da ih Crkva proglasi kao »lutae normae 
direetivae«. da ta nauka, prije nego je postala leptir, nije bila čahura. 
Razvila se, ali je ostala iste vrste. 

Spomenimo i neke detalje te povijesne prisutnosti Toraine nauke u 
otvorenosti prema problemima raznih vremena. U 15. i 16. vijeku De 
Vittoria i Suarez otvaraju Tominu nauku prema etici i međunarodnom 
pravu svoga vremena. — Kada je apologetika sebe afirmirala na istak¬ 
nutiji način. Melchior Cano i Belarmin koriste sv. Tomu. — U 17. vijeku 
Banjez i Ljudevit iz Granade oplođuju duhovnu nauku sjemenkama To- 
mine nauke. — Petar Soto otkriva bremenitost Tomine nauke za pa¬ 
storak — Lav XIII osvjetljuje socijalno-političke probleme tom istom 
naukom (Spiazzi, str. 263). 

Nikakvo čudo da je Ivan XXIII pozvao Oce Drugog vatikanskog 
koncila da što brižljivije proučavaju nauku sv. Tome, da bi lakše ostva¬ 
rili želje za kojima je želio da teži Koncil (AAS, 1963, str. 207—208). I 
tako je Toma postavljen kao učitelj Koncilu današnjice, dokazujući da 
je njegova nauka prisutna i u ovom vremenu. 

4. M02E LI BITI PRISUTAN MODERNOM VREMENU? 


Činjenica Je, dakle može biti prisutan. Prelistajmo teze Drugog va¬ 
tikanskog koncila: sve su u Tominim djelima barem kao u sjemenkama. 
To su neki već i pokazali (vidi reviju Sapienza poslije Koncila). 

Naročite teze simpatične današnjem mentalitetu jesu npr. nauka 
Tomina o pozitivnoj ulozi ovozemnih vrednota, u naglašavanju konkret¬ 
nosti pred apstraktnim promatranjem čovjeka, o horizontalnoj dimenziji 
kršćanskog pouzjdanja, o biosomatskcmi i biopsihološkom jedinstvu svje¬ 
snog ja, o kontigentnosti stvorenih bića, itd. 

Može biti prisutan jer daje mne^o prostora osjećajima, ljubavi. Na 
početku Sume postavlja kao načelo da svi zakoniti osjećaji mogu i mo¬ 
raju poslužiti svetoj ljubavi (I, 1, art. 8 ad 2). Božanske vrednote treba 
gustirati pa ih nastojati doumljivati (In ps. 33, 9). Teologija i Sv. pismo 
ne ulaze u čovječju dušu ako ova nije smirena u pogledu osjećajnog ili 
afektivnog života (In ad Hebr. 5. leci. 2). Teologija je za Tomu ne samo 
cerebralna tvorevina, ona je >affectiva et secundum pietatera«, ali tu 
treba rada, mnogo rada, jer prošlost je tu stranu njegove sinteze zapo¬ 
stavila na korist one intelektualne ili .spekulativne. 


5. KOJI JE RAZLOG TE PRISUTNOSTI? 

Rekao bih kratko: polazna točka njegove metode jest iskustvo, od¬ 
nosno i onaj ».sensus fidci«. Dokazivanje je u svjetlu najviših umnih ka¬ 
tegorija, od kojih proizlazi svako svjetlo i svaka čvrstoća zaključaka ili 
izvoda. Pojmovi su, nazovimo jc tako, vulgarne eksperijencijc, ij. spoznaje 
zajedničke svim ljudima, jer svi ljudi razumiju nešto zajedničko kad 
kažu uzrok i posljedica, ovisnost ili odnos, glavno i .sporedno, bitnost i 
vlastitost, itd. Uzeo je bitak kao nucleus filozofije, osnovne umne kate¬ 
gorije kao njegove strukturne zakone, narav kao pozornicu svake da¬ 
tosti. U lom smislu reče Serlillanges da je Toma prisutan svakom vre¬ 
menu, jer da je prodro u korijene vremena, našao vječnu supstanciju 
stvari (S. Tommaso, Brescia 1931, str. 237). 

Tomina je filozofija, filozofija života, filozofija ljudskog uma u slu¬ 
ženju teologiji kao znanosti spasenja predočivanoj u znanstvenom ruhu 
i u višoj, suverenoj sintezi. 

6. ZA BUDUĆNOST? 

Danas se već govori o nekom escncijalističkom humanizmu. Ovaj bi 
pozivom na esencije morao izmiriti vanjštinu s nutrinom, revolucionarno 
s tradicionalnim. U tu svrhu trebalo bi od malih nogu upućivati učenike 
i odgajanike da usvoje sistem bitnih odgojnih i obrazovnih predmeta. 

A esencije nisu vezane uz ovo ili ono vrijeme, uz ovu ili onu civiliza¬ 
ciju. Ne moramo ih poznati u detalje, dovoljno da uočimo karakteristike 
po kojima se razlikuju jedna od druge. Koliko su nam potrebne za ži¬ 
votnu orijentaciju. Nauka esencijalističkog humanizma počiva na natpo- 
vijesnim i nadgeografskim pojmovima, iako se odnosi na čovjeka koji je 
povijesno i geografski uvjetovan. 

ZAKLJUČIMO 


Rekao je Gilson: »Trajna vrijednost tomizma dolazi osobito od vri¬ 
jednosti riječi Božje, jer tomizam tu riječ Božju preciznije i dublje 
tumači negoli je ikada itko protumačio. Biti tomist u XX vijeku ne pred¬ 
stavlja teškoću. Rekao bih radije ovako: kako je moguće ne biti tomist, 
kad se pozna nauka sv. Tome? Ali, koliko ih ima koji ga poznaju? Tu je 
teškoća. Ista teškoća u Americi kao i u Francuskoj. Nepoznavanje to¬ 
mizma najveća je poteškoća u širenju tomizma (Spiazzi, str. 287). 

Sigurno je da Toma ne bi usvojio način izražavanja nekih modernih 
pisaca o teološkim problemima. Ovi se služe briljantnim stilom. Alijcni- 
raju pojmove. Služe se metaforama i slikama kao pjesnici ili govornici. 
Govore o kamenu, a pružaju kruh; pitaju ih za jaje, a oni nuđaju šti- 
pavca (Lk 11, 11). 

Zanimljivo, sve znanosti idu za preciznošću pojmova i izražavanja, 
zato pozitivne znanosti i nazivamo preciznim znanostima, a neki suvre¬ 
meni teološki pisci zastupaju neko apstraktno slikarstvo u teologiji. 
Vide se linije i boje, a predmet je zatrpan pod melaforičkim, prenesenim 
terminima. I kada lo želiš izreći u konkretnim, životnim kategorijama, 
sposobnim da formiraju život svakidašnjice, rasplinjuju se u neo.iređe- 
nosti neke više-manje fatamorgane ili astralne teologije. 

Tko ljubi velike sinteze i detaljne analize, i tko i(de za životnom 
ulogom filozofije i teologije, neka posegne za naukom sv. Tome. Ne vje¬ 
rujte meni, vjerujte vrlo suvremenom teologu P. Chenuu. On je prigo¬ 
dom svoje 70-gođišnjice izjavio »da je nauka sv. Tome najprikladnija za 
razumijevanje suvremenog svijeta, te da je Tomina vizija svijeta od ču¬ 
desne aktualnosti... Nauka sv. Tome« — rekao je — »za mene je sva¬ 
kidašnja hrana... Mlađim očima koji idu drugim putem običajem reći: 
Vi me poštujete, dobro, ali znajte sigurno da bez sv. Tome ja ne bih 
bio ono što jesam« (kod: Spiazzi, nav. |dj-. str. 264). 

A mi znamo što je P. Chenu. Čovjek današnjice. Suvremen. Velik 
sudionik u spremanju koncilskih dokumenata. U njegovoj suvremenosti 
i Toma je suvremen. Toma kao »čovjek svih vremena« pripada i našem 
vremenu, pripada nama, jer je čovjek današnjice. 


SUMMARIUM 

S. Thomam aiiclor vult »hominem omnium icmporum« csse, Intiniam 
huis rationem serutatur articulu.s. Non modo quia canonice per saecula est 
praesens, ncc sufficit continuatum Magistri studium a discipulis ad varia 
problemata applicatum. Multis suac đoctrinae punetis aspirationibus mo- 
demorum respondet, vgr. sua doctrina de valoribus terrestribus. Intima ratio 
presentiae videtur sita in eius radice philosophiae quae est philosophia entis, 
rationis humanae, principorum fundatorum in ente, philosophia naturae 
humanae. Sine dubio mira cum fide concordia praesentiae suae in magi- 
sterio Ecclestae continua est ratio. Haec omnia pro futuro valitura fore 
confidimus. 

